અમદાવાદ: સમગ્ર અમદાવાદમાં મેટ્રો રેલવે પ્રોજેક્ટ શહેરીજનો માટે ટોક ઓફ ધ ટાઉન વિષય બન્યો છે. ઓકટોબર ર૦૧૭ પહેલાં વસ્ત્રાલ ગામથી કાંકરિયા એપરલ પાર્ક સુધીના છ કિ.મી.ના પટ્ટામાં અત્યાધુનિક મેટ્રો રેલવે દોડતી થઇ જશે. આ મેટ્રો રેલવે સવાર ૬-૦૦ વાગ્યાથી રાતના ૧૧-૦૦ વાગ્યા સુધી દોડશે અને તેનો દરરોજ હજારો ઉતારુઓ લાભ લેશે. મેટ્રો રેલવે પ્રોજેક્ટ માટે સ્થપાયેલી મેટ્રો લિન્ક એકસપ્રેસ ફોર ગાંધીનગર એન્ડ અમદાવાદ કંપની લિમિટેડ (મેગા)ના એમડી આઇ.પી. ગૌતમ કહે છે કે ઉતારુઓ માટે મેટ્રો રેલવે સવારના ૬-૦૦ વાગ્યાથી માંડી રાતના ૧૧-૦૦ વાગ્યા સુધી ઉપલબ્ધ રહેશે. જેના કારણે સમગ્ર વસ્ત્રાલ ગામથી એપરલ પાર્ક સુધીના પટ્ટાના હજારો ઉતારુઓને લાભ થશે.